KOMMISSIONENS BESLUTNING af 21. december 1998 om godkendelse af den tekniske handlingsplan for 1999 til forbedring af landbrugsstatistikken (meddelt under nummer K(1998) 4343) (EØS-relevant tekst) (1999/41/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets beslutning 96/411/EF af 25. juni 1996 om forbedring af Fællesskabets landbrugsstatistik (1), senest ændret ved Kommissionens beslutning 98/514/EF (2), særlig artikel 4, stk. 1 og artikel 6, stk. 2, og

ud fra følgende betragtninger:

I henhold til beslutning 96/411/EF, opstiller Kommissionen hvert år en teknisk handlingsplan for landbrugsstatistik;

en række af de aktioner, der er igangsat med de tidligere tekniske handlingsplaner, bør konsolideres, og medlemsstaternes arbejde bør fortsættes;

det er nødvendigt at indhente detaljerede oplysninger om anvendelsen af pesticider for at opfylde kravene i EU-lovgivningen, navnlig Rådets forordning (EØF) nr. 2078/92 (3) og Rådets direktiv 91/414/EØF (4);

i henhold til beslutning 96/411/EF deltager Fællesskabet i de udgifter, som den enkelte medlemsstat har i forbindelse med tilpasningen af de nationale landbrugsstatistiske systemer og i forbindelse med det forberedende arbejde vedrørende de foranstaltninger, der skal gennemføres på områder af ny eller voksende interesse, som indgår i en teknisk handlingsplan;

de i denne beslutning fastsatte foranstaltninger er i overensstemmelse med udtalelse fra Den Stående Landbrugsstatistiske Komité -

VEDTAGET FØLGENDE BESLUTNING:

Artikel 1

Den tekniske handlingsplan for 1999 til forbedring af landbrugsstatistikken, som findes i bilaget, godkendes.

Artikel 2

Denne beslutning er rettet til medlemsstaterne.

Udfærdiget i Bruxelles, den 21. december 1998.

På Kommissionens vegne

Yves-Thibault DE SILGUY

Medlem af Kommissionen

(1) EFT L 162 af 1. 7. 1996, s. 14.

(2) EFT L 230 af 18. 8. 1998, s. 28.

(3) EFT L 215 af 30. 7. 1992, s. 85.

(4) EFT L 230 af 19. 8. 1991, s. 1.

BILAG

TEKNISK HANDLINGSPLAN FOR 1999

1. Aktionerne i den tekniske handlingsplan til forbedring af landbrugsstatistikken (Tapas) i 1999 har til formål at videreføre en række af de aktioner, der blev sat i gang under handlingsplanerne for 1996/97 og 1998 (1), navnlig:

i) indsendelse af statistikker inden for frugt og grøntsager

ii) balancer,

og vedrører også et nyt område:

iii) anvendelsen af pesticider.

Kommissionen yder finansiel støtte til de aktioner, der gennemføres på disse områder. Bidraget pr. medlemsstat vil ikke overstige de beløb, der er anført i tabel A.

2. De aktioner, medlemsstaterne forelægger, skal vedrøre:

i) Forbedring og hurtig indsendelse af statistikker inden for frugt og grøntsager

Formålet med denne aktion er hurtigst muligt efter høsten at kunne have pålidelige statistikker over Fællesskabets produktion af de vigtigste frugter og grøntsager. Dette indebærer, at samtlige medlemsstater skal meddele Eurostat pålidelige og ajourførte data om arealet med og produktionen af disse produkter.

For at nå dette mål og i forlængelse af de aktioner, der er igangsat i 1997, yder Kommissionen finansiel støtte til medlemsstater, som indfører supplerende værktøjer til forbedring af oplysningerne om deres indenlandske produktion af frugt og grøntsager, som er af interesse for Fællesskabet. Støtten kan dog ikke overstige de beløb, der er anført i tabel A.

ii) Balancer

Denne aktion har til formål at forbedre dataene inden for balancer:

a) balancer for korn og andre større afgrøder, balancer for frugt og grøntsager, balancer for mejeriprodukter og kød (herunder fjerkræ), andre balancer

b) foderbalancer.

For at videreføre det arbejde på dette område, som medlemsstaterne igangsatte i forbindelse med Tapas-handlingsplanen for 1996/1997 og 1998, yder Kommissionen et fællesskabsbidrag til de medlemsstater, som forelægger nye projekter på dette område. Støtten kan dog ikke overstige de beløb, der er anført i tabel A.

iii) Anvendelsen af pesticider

Denne aktion har til formål at tilskynde til indsamling af data om anvendelsen af pesticider. Den kan have form af en pilotundersøgelse vedrørende en enkelt type afgrøder som f.eks. korn eller frugt. Afgrødetypen vælges af medlemsstaterne alt efter betydning, enten på grundlag af dyrket areal eller på grundlag af den anvendte mængde pesticider.

Der ønskes data om: 1) den behandlede afgrøde, 2) det dyrkede areal, 3) det behandlede areal, 4) det anvendte aktive stof (identificeres på grundlag af de oplysninger, som bedriftsindehaveren afgiver om det anvendte produkt), 5) den anvendte mængde eller dosering og 6) behandlingsperioderne.

Kommissionen yder finansiel støtte til de medlemsstater, som forelægger projekter på dette område. Støtten kan dog ikke overstige de beløb, der er anført i tabel A.

>TABELPOSITION>

(1) EFT L 6 af 10. 1. 1997, s. 45,

EFT L 240 af 2. 9. 1997, s. 10 og

EFT L 70 af 10. 3. 1998, s. 23.